Mi yewweḍ ɣer Fransa, Lwennas Maɛtub yexdem aṭas n tmeɣriwin di leqhawi n irumyen anda tettili tmazdayt taqbaylit. Dagi i t-yessen ucennay Yidir i t-iɛawnen aken ad yesekles takalast-is tamezwarut, Ay Izem, i as-d-yelḥan aṭas. Deg useggas n 1980, amedyaz yexdem i tikkelt-is tamezwarut di l’Olympia di tedyanin-nni n tefsut tamaziɣt. Yuli-d ihi ɣef usayes yelsa-d iselsa n Lɛeskar i wakken ad yessebgen asales-ines i ymeskanen iqbayliyen.